b'\n_START_ARTICLE_\nHorner\xe2\x80\x93Wadsworth\xe2\x80\x93Emmons-reaktio\n_START_PARAGRAPH_\nHorner\xe2\x80\x93Wadsworth\xe2\x80\x93Emmons-reaktio on kemiallinen reaktio, jossa fosfonaattiesteri reagoi karbonyyliyhdisteen kanssa muodostaen konjugoituneen alkeenit, joka on konformaatioltaan E-isomeeri. Reaktio on nimetty kehitt\xc3\xa4jiens\xc3\xa4 Leopold Hornerin, William Wadsworthin ja William Emmonsin mukaan.\n_START_SECTION_\nReaktion historiaa\n_START_PARAGRAPH_\nGeorg Wittig raportoi vuonna 1953 Wittig-reaktion eli reaktion, jossa fosfoniumylidin ja aldehydin tai ketonin v\xc3\xa4lisess\xc3\xa4 reaktiossa muodostuu alkeeni. Hornerin tutkimusryhm\xc3\xa4 julkaisi vuonna 1958, ett\xc3\xa4 fofonaattistabiloidut karbanionit reagoivat hyv\xc3\xa4ll\xc3\xa4 saannolla karbonyyliyhdisteiden kanssa alkeeneiksi. Reaktio ei her\xc3\xa4tt\xc3\xa4nyt suurtakaan kiinnostusta ennen kuin Wadsworth ja Emmons raportoivat vuonna 1961 fosfonaattifunktionaalisuuden sis\xc3\xa4lt\xc3\xa4vien ketonien ja esterien muodostavan karbonyyliyhdisteiden kanssa selektiivisesti E-alkeeneja. Reaktio tunnetaan nyky\xc3\xa4\xc3\xa4n nimen Horner\xe2\x80\x93Wadsworth\xe2\x80\x93Emmons-reaktio lis\xc3\xa4ksi my\xc3\xb6s nimill\xc3\xa4 Horner\xe2\x80\x93Wittig-reaktio, Wittig\xe2\x80\x93Horner-reaktio, Horner\xe2\x80\x93Emmons-reaktio ja Wadsworth\xe2\x80\x93Emmons-reaktio.'